
Meghalt a cselszövő?A Hunyadi-tragédia Habsburg- olvasatban

Kulcsszavak: V. László, Lazius, történetírás, kézirat, filológia
Kutatásom kiindulópontját egy eddig ismeretlen és kiadatlan latin nyelvű kézirat képzi, amely az Osztrák Nemzeti Könyvtárban (ÖNB) őrzött Cod 9027 jelzetű kódex változatos tartalmú szövegei között maradt fenn. A kézirat vizsgálata során három nagyobb szakaszt járok be, amelyekről a dolgozatomban három nagyobb fejezet formájában adok számot. Az első fázisban a kézirat attribúciós kérdését járom körül, amely során a lehetséges szerzők, történetesen nyolc humanista alkotó, történeti munkáját vetem össze, méghozzá kiemelten a Cillei-gyilkosságra vonatkozó részleteket. Ezt követően, kutatómunkám második szakaszában a bécsi töredék tartalmával foglalkozom. A Cod 9027-es töredék alapvetően a Habsburg-dinasztia történetét tárgyalja, azonban az elbeszélés kitekintést tesz az 1456–57-es év magyarországi eseményeire. A második fejezet keretein belül, ezt a rövid, Magyarországra vonatkozó időszakot emelem ki, ezen belül is a magyar köztudatban méltán híres Hunyadi László-történetet veszem szemügyre. Korábban, az idősebb Hunyadi-fivér tragédiájával kapcsolatban határozott és egyoldalú álláspont volt érvényben, amely a magyar történetírói tradícióban gyökerezik. Ennek a lebontása már megkezdődött a legújabb szakirodalomban, amely átértékeli Hunyadi László szerepét az események alakulásában. Ezt a törekvést kívánom folytatni kutatásom keretében, mely során megvizsgálom, hogy a bécsi szöveg szerzője miként értékeli az eseményeket, hogyan szemléli Hunyadi László, illetve V. László király személyét. Továbbá bemutatom, hogy a Cod 9027-es kézirat tartalma miként viszonyul a meggyökeresedett magyarországi tradícióhoz. Végül pedig dolgozatom szerves részét képző függelék formájában latin eredetiben adom közre a kéziratból átírt, filológiai és tárgyi jegyzetekkel ellátott szöveget.



